Թաթուլ Հակոբյան (լրագրող)

Թաթուլ Աշիկի Հակոբյան (), հայ լրագրող, մի շարք գրքերի հեղինակ։ 

Թղթակցում է «Ալիք Մեդիա» լրատվական-վերլուծական կայքին և համակարգում է «Հայկական ուսումնասիրությունների Անի կենտրոն» կայքը։ Զբաղվում է հայ-ադրբեջանական և հայ-թուրքական հարաբերությունների հարցերով։

Կենսագրություն 
Ծնվել է Հայկական ԽՍՀ Նոյեմբերյանի շրջանի Դովեղ գյուղում։

Կրթություն 
Ավարտել է Դովեղի 8-ամյա, ապա Նոյեմբերյանի թիվ 2 միջնակարգ դպրոցը։

1990-1995 թվականներին սովորել և ավարտել է Երևանի պետական համալսարանի Ժուռնալիստիկայի ֆակուլտետը։

Այլ 
1987-1989 թվականներին ծառայել է Խորհրդային բանակում։

Լրագրողական գործունեություն 
Աշխատել է «Անկախություն» (1991-1995), «Երկիր» (1998-2000), «Ազգ» (2000-2005) թերթերում, Հայաստանի Հանրային ռադիոյում (2005-2008), «The Armenian Reporter» անգլալեզու շաբաթաթերթում (2006-2009), Ավստրալիայի SBS հանրային ռադիոյում (2006-2012), Բեյրութի «Ազդակ» օրաթերթում (2005 թվականից մինչև այսօր)։

2009-ից մինչև 2021 թվականը աշխատել է «Սիվիլիթաս» հիմնադրամի Սիվիլնեթ կայքում որպես լրագրող։

2010 թվականից մինչև այժմ Երևանի պետական համալսարանի Ժուռնալիստիկայի ֆակուլտետում դասավանդում է «Ռադիովարպետություն» առարկան։

2014 թվականին «Հայկական ուսումնասիրությունների Անի հիմնադրամի» համակարգողն է։

Գրական գործունեություն 
2008 թվականին հրապարակել է իր առաջին գիրքը՝ «Կանաչ ու սև. Արցախյան օրագիր», որը տպագրվելուց ի վեր ունեցել է հայերեն 3 հրատարակություն, ինչպես նաև թարգմանվել է արևմտահայերեն, ռուսերեն, անգլերեն, արաբերեն և թուրքերեն։

2012 թվականին լույս է տեսել Հակոբյանի «Հայացք Արարատից. հայերը և թուրքերը» գիրքը։

2021 թվականին հրապարակվել է Հակոբյանի «Մահվան հովիտ. 44-օրյա աղետ» գիրքը, որը թարգմանվել է անգլերեն։ 2021 թվականից աշխատում է «Ալիք Մեդիա» լրատվական կայքում։

Անձի և գաղափարների քննադատություն 
Թաթուլ Հակոբյանն իր գործունեության, արտահայտած մտքերի համար բազմիցս արժանացել է քննադատության։ Նրան մեղադրել են դրամաշնորհների դիմաց «ռազմահայրենասիրական քողի ներքո» «պռոթուրքական» քարոզչություն իրականացնելու, «հայ-թուրքական եղբայրության» մասին և «ազգային արժանապատվությունից զուրկ» գաղափարներ տարածելու համար։ Քննադատություններից բացի նրա հասցեին հնչել են սպառնալիքներ, կյանքից զրկելու կոչեր։

Դովեղ ֆուտբոլային ակումբ 
2018 թվականին Թաթուլ Հակոբյանը հիմնադրել է մանկապատանեկան «Դովեղ» ֆուտբոլային ակումբը։ Ըստ ակումբի կանոնադրության՝ այն պետք է գործի Տավուշի մարզի սահմանամերձ Բերդավան, Դովեղ, Բարեկամավան, Կոթի, Ոսկեվան, Բաղանիս և Ոսկեպար բնակավայրերը։ 2023-2024 թվականներին ակումբը գործելու է Դովեղ, Բագրատաշեն, Կոթի գյուղերում և Նոյեմբերյան քաղաքում։

«Դովեղ» ֆուտբոլային ակումբը ֆինանսավորվում է դրամաշնորհներով։ 2022 թվականին ակումբին դրամաշնորհ է տրամադրել «Բաց հասարակության հիմնադրամներ Հայաստանը» (Սորոսի հիմնադրամ)։

Ծանոթագրություններ

Արտաքին հղումներ 
 Թաթուլ Հակոբյանի անձնական էջը Ֆեյսբուքում

Հայ լրագրողներ
ԵՊՀ շրջանավարտներ
Հայ տղամարդ գրողներ
ԵՊՀ դասախոսներ